Hvis integrationen skal blive bedre, kan det være en løsning at fjerne øl og snaps fra bordet, når der er julefrokost på arbejdspladsen.

Sådan lyder det fra den norske filosof, debattør og islamekspert Lars Gule.

Til den norske tv-station NRK siger Lars Gule, at nordmændene kan gøre integrationen af mennesker fra fremmede lande lettere, hvis de tager mere hensyn til kulturelle forskelle. Eksempelvis at mange muslimer ikke drikke alkohol.

- Madvaner og skikke omkring alkohol kan skabe barrierer. Mange vil ikke engang sætte foden i en bar, fordi det er et sted, hvor der serveres alkohol, siger Lars Gule til NRK.

Norske kommuner skal modtager 18.000 flygtninge i 2016

Ligesom Danmark oplever også Norge, at der for øjeblikket kommer mange flygtninge og migranter til landet.

Ifølge det norske Inkluderings- og mangfoldsdirektoratet skal kommunerne i Norge næste år tage imod 18.000 flygtninge, og her er ambitionen, at flest muligt skal ud og arbejde og blive integreret i samfundet.

- Måske skulle man tænke på at have en alkoholfri julefrokost eller alkoholfri øl på lønningsdagen. Man kunne også enten går ud og drikke kaffe, sodavand eller spise noget, i stedet for hele tiden at drikke, foreslår Lars Gule.

Lige nu diskuterer folk forslaget på Facebook:

Ville du være klar på at tage en julefrokost uden alkohol, hvis det kunne hjælpe med at bedre integrationen? Posted by TV 2 NYHEDERNE on Monday, November 30, 2015

Politisk modstand

I den norske regering ser Fremskridtspartiets næstformand Per Sandberg dog ikke det store perspektiv i forslaget fra islameksperten.

- Lars Gule kan invitere så mange mennesker, han ønsker til en alkoholfri julefrokost. I Fremskridtspartiet har vi ingen planer om at gennemføre det, lyder det i en skriftlig kommentar til NRK.

Modstanden til trods fastholder Lars Gule dog, at det vil være ”et smart træk”, at skrue ned for alkoholtraditionerne.

- Hvis dem, som ikke drikker, oplever, at de bliver inviteret med til alkoholfrie sammenkomster, at de ikke føler sig presset til at være med til ting, som strider mod deres traditioner eller religiøse overbevisninger, så kan det være, at de næste gang deltager i andre ting, som de ellers i udgangspunktet vil være meget skeptiske overfor.

Selvom der også er nordmænd, der afstår fra at drikke alkohol, stiger det samlet alkoholforbrug for øjeblikket i Norge.